**Procedura de tranzacţionare A PRODUSELOR standardizate pe termen mediu și lung ȘI A produselor derivate standardizate pe termen mediu și lung în baza mecanismului cu contraparte CENTRALĂ, Cu ACTIV SUPORT gazeLE naturale Pe PIATA ADMINISTRATA DE BURSA ROMANA DE MARFURI** (**Romanian Commodities Exchange**) **S.A.**

**cu aplicare de la 01.11.2021**

#### DISPOZIŢII GENERALE

# Art. 1.

Prezenta Procedură de tranzacţionare a produselor standardizate pe termen mediu și lung și a produselor derivate standardizate pe termen mediu și lung în baza mecanismului cu contraparte centrala, cu activ suport gazele naturale pe piata administrata de Bursa Romana De Marfuri (Romanian Commodities Exchange) S.A. (denumită în continuare “**Procedura**”) stabilește cadrul organizat pentru tranzacționarea produselor standardizate pe termen mediu și lung și a produselor derivate standardizate pe termen mediu și lung, prin intermediul platformelor de tranzacționare electronică administrate de societatea Bursa Română de Mărfuri (Romanian Commodities Exchange) S.A., denumită în cele ce urmează “BRM”, în calitate de operator licenţiat în administrarea pieţelor centralizate de gaze naturale, în condițiile utilizării serviciilor de Contraparte Centrala oferite de BRM pentru garantarea îndeplinirii obligațiilor financiare ale participanților la piață.

.

**TERMINOLOGIE**

**Art. 2.**

1. În înţelesul prezentei proceduri, termenii şi abrevierile folosite au următoarea semnificaţie:
2. **Acord-cadru cu Contrapartea Centrală (Anexa 2 la Procedură) –** va fi reprezentat de Acordul de acceptare a Membrului Compensator. Clauzele acordului pot fi modificate numai după parcurgerea procesului de consultare publică, conform ordinului ANRE 105/2018;
3. **Autoritate competentă** - Autoritatea Națională de Reglementare în Domeniul Energiei (ANRE);
4. **Broker** - persoana fizică aflată în relații de muncă cu un Participant sau care acționează în numele și pe seama unui Participant, având ca principale atribuții introducerea și întreținerea ordinelor în timpul sesiunilor de tranzacționare/licitaţiilor și care dreptul de a angaja răspunderea Participantului pe care îl reprezintă în relația cu BRM;
5. **Confirmare de tranzacţie** – notificare recepţionată de către Participant prin intermediul Sistemului de tranzacţionare, care confirmă o tranzacţie efectuată în cadrul acestui sistem.
6. **Contraparte Centrală** – BRM, care asigură rolul de contraparte centrala pe piața produselor derivate standardizate pe termen mediu și lung și în cadrul tranzacțiilor cu produse standardizate pe termen mediu și lung, dacă acestea se realizează prin mecanismul cu contraparte centrala conform prezentei Proceduri. Contrapartea Centrala se interpune, din punct de vedere financiar și comercial, între vânzător și cumpărător, devenind cumpărător pentru vânzător, respectiv vânzător pentru cumpărător, în scopul asigurării procesului de decontare a tranzacției încheiate pe piață, în numele acestora și a procesului de notificare în PVT.
7. **Mecanismul de tranzacţionare dublu competitiv** - ansamblu de reguli și mecanisme de ofertare, negociere și tranzacţionare stabilit prin prezenta Procedură, care presupune lansarea produselor standard tranzacţionabile de către BRM în cadrul unei sesiuni de tranzacţionare;
8. **Notificare în PVT** – introducerea, în platforma informatică GMOIS a OTS, a informațiilor aferente unei tranzacții de gaze naturale cu livrare în PVT, conform Codului Rețelei din 27 martie 2013 pentru Sistemul național de transport al gazelor naturale;
9. **Operatorul de Transport și Sistem (OTS)**, în speță S.N.TG.N. Transgaz S.A.;
10. **Ordin/ofertă de vânzare/cumpărare** - ofertă introdusă de către un participant, constând dintr-o pereche preț-cantitate și alte atribute specifice definite pentru fiecare produs în parte, și care reprezintă angajamentul ferm al participantului;
11. **Participant –** operator economic din sectorul gazelor naturale care este membru afiliat al BRM, semnează Convenţia de participare la piaţa de gaze naturale administrată de BRM, semnează Acordul-cadru cu Contrapartea Centrală și are contract de echilibrare și acces la PVT în vigoare încheiat cu operatorul sistemului de transport;
12. **Preț** - prețul la care s-a efectuat tranzacția, înregistrat și afișat de sistemul de tranzacționare;
13. **Prețul cel mai bun –** preț definit ca prețul ordinului cu prioritatea cea mai mare de executie, și anume pretul cel mai mare de cumparare, respectiv pretul cel mai mic de vanzare al unui produs tranzactionabil;
14. **Prețul cel mai slab –** preț definit ca prețul ordinului cu prioritatea cea mai mică de executie si anume pretul cel mai mic de cumparare, respectiv pretul cel mai mare de vanzare al unui produs tranzactionabil;
15. **PVT (Punct Virtual de Tranzacționare)** – punct abstract, unic la nivelul Sistemului național de transport, între punctele de intrare în Sistemul național de transport și cele de ieșire din Sistemul național de transport, în care este permis transferul dreptului de proprietate asupra gazelor naturale de la un participant către alt participant de pe piața gazelor naturale; PVT este utilizat de către participanții la piața gazelor naturale atât în scop comercial, cât și pentru echilibrările individuale ale portofoliilor proprii, conform reglementărilor ANRE;
16. **Produs standardizat** – produs definit în cadrul sistemului de tranzacţionare al BRM, având ca obiect vânzarea - cumpărarea de gaze naturale pe termen mediu și lung, conform ordinului Presedintelui ANRE nr. 105/2018 pentru aprobarea Regulilor generale privind pieţele centralizate de gaze naturale cu modificarile si completarile ulterioare;
17. **Raport de tranzacționare -** situație emisă de sistemele de tranzacționare ale BRM, conținând date complete privind ofertele introduse, interventiile suferite pe parcursul sesiunii de tranzactionare / licitatiei și tranzacțiile realizate;
18. **Reglementări Contraparte Centrală**– set de reguli și proceduri formate din *Regulament de compensare, decontare şi gestionare a riscului* și *Instructiunile* specifice de aplicare a acestuia emise de BRM in calitate de Contraparte Centrală, pe care Participanții le acceptă prin semnarea Acordulu-cadru cu Contrapartea Centrală.
19. **Sesiune de tranzacţionare** - interval de derulare a procedurii de tranzacţionare în care se pot introduce, modifica, suspenda sau anula oferte de vânzare şi /sau de cumpărare şi se pot încheia tranzacţii - dacă sunt îndeplinite condiţiile de corelare stabilite prin algoritmii sistemelor de tranzacţionare;
20. **Sisteme de tranzacționare**– sisteme informatice exploatate și administrate de BRM în scopul realizării tranzacțiilor care aplică ansamblu de reguli și mecanisme de ofertare, negociere și tranzacţionare prevăzute de prezenta Procedură;
21. **Tranzacţie *-*** operaţiune încheiată în sistemul de tranzacţionare în urma corelarii unei oferte de vânzare cu o ofertă de cumpărare, conform algoritmilor specifici ai Sistemelor de tranzacţionare;
22. Ceilalţi termeni utilizaţi şi alte definiţii folosite în prezenta Procedură au semnificaţia prevăzută în Regulamentul privind cadrul organizat de tranzacționarea produselor standardizate pe piețele centralizate de gaze naturale administrate de societatea Bursa Română de Mărfuri (Romanian Commodities Exchange) S.A., denumit in cele ce urmeaza “Regulament”, precum şi în legislaţia în materie în vigoare.

**PRODUSE STANDARDIZATE ADMISE LA TRANZACŢIONARE**

**Art. 3.**

1. Pe piața produselor standardizate pe termen mediu și lung și a produselor derivate standardizate pe termen mediu și lung în baza mecanismului cu contraparte centrală se tranzacționează următoarele Produse:

Produse standardizate pe termen mediu și lung tranzacționate în baza mecanismului cu contraparte centrală, în conformitate cu Reglementările Contrapărții Centrale (denumite în continuare “**Produse Forward**”):

1. Week (interval de livrare – săptămâna);
2. Month (interval de livrare – luna);
3. Quarter (interval de livrare – trimestrul);
4. Semester (interval de livrare – semestrul);
5. Cold season (interval de livrare – trimestrele IV și I calendaristice);
6. Warm season (interval de livrare – trimestrele II și III calendaristice);
7. Gas year (perioada de livrare – anul gazier);
8. Calendar year (perioada de livrare – anul calendaristic).

Produse derivate standardizate pe termen mediu și lung (denumite în continuare “**Produse Futures**”):

1. Futures Month (interval de livare - luna);
2. Futures Quarter (interval de livrare - trimestrul);
3. Futures Cold Season (interval de livrare – trimestrele IV și I);
4. Futures Warm Season (interval de livrare – trimestrele II și III) ;
5. Futures Semester (interval de livrare- semestrul calendaristic) ;
6. Futures Gas Year (interval de livrare – anul gazier);
7. Futures Calendar Year (interval de livrare -anul calendaristic).
8. Descrierea și caracteristicile Produselor Forward și a Produselor Futures se regasește in Anexa la Regulamentul privind cadrul organizat de tranzacționare a produselor standardizate pe piețele centralizate de gaze naturale administrate de societatea Bursa Română de Mărfuri S.A. (Romanian Commodities Exchange S.A.), aprobat prin Ordinul Președintelui ANRE nr. 95/01.09.2021.
9. Codificarea Produselor Forward și a Produselor Futures se regaseste in Anexa 1 la prezenta Procedură.

**CERINŢE SPECIFICE DE PARTICIPARE ṢI TRANZACŢIONARE**

# Art. 4.

1. Participarea la tranzacţii pe piața produselor standardizate pe termen mediu și lung și pe piața produselor derivate standardizate pe termen mediu și lung în baza mecanismului cu contraparte centrală este permisă operatorilor economici care fac parte din următoarele categorii:

* titularilor licenţei de furnizare gaze naturale sau de trader de gaze naturale care au obţinut, în prealabil, acordul OTS cu privire la înregistrarea notificărilor de tranzacţii încheiate în cadrul segmentelor pieţei centralizate prevăzute in reglementarile ANRE, în vederea derulării de către OTS a activităţii de transport al gazelor naturale;
* OTS poate participa la tranzacţionare în scopul întreprinderii acţiunilor de echilibrare fizică a sistemului de transport.
* Operatorilor de distribuţie, operatorilor de înmagazinare, precum şi clienţilor finali au acces la tranzacţionare exclusiv pe sensul de cumpărare, cu condiţia obţinerii, de către aceştia din urmă, a acordului prealabil al OTS cu privire la înregistrarea notificărilor de tranzacţii încheiate în cadrul segmentelor pieţei centralizate prevăzute reglementarile ANRE, în vederea derulării de către OTS a activităţii de transport a gazelor naturale; prin excepţie, clienţii finali au dreptul să vândă gaze naturale numai în scopul echilibrării portofoliului propriu, conform reglementărilor ANRE;

1. Produsele Standardizate prevăzute la art. 3 alin. 1, au următoarele caracteristici:

Produsele Forward:

1. produsele tranzacționate sunt Produse Standardizate în ceea ce privește locul de livrare, respectiv PVT, profilul și durata livrărilor de gaze naturale;
2. produsele se tranzacționează sub forma unui contract sau unui multiplu întreg de contracte standard, având cantitatea de 1 MWh/zi;
3. elementele care pot fi modificate în cadrul ședințelor de tranzacționare de către participanții la piața centralizată sunt prețul, exprimat în lei/MWh, și numarul de contracte standard tranzacționate;
4. prețul și cantitatea (numarul de contracte standard) tranzacționate aferente unei tranzacții nu pot fi modificate ulterior datei încheierii acesteia;
5. tranzacțiile încheiate se notifică OTS de către BRM;
6. produsele sunt actualizate zilnic sau "marcate la piață", însemnând că valoarea acestora se modifică în funcție de prețul zilnic de decontare pentru scopurile garantării tranzacțiilor de către Contrapartea Centrală, care este stabilit de Contrapartea Centrală conform Reglementărilor Contrapărții Centrale, urmând a se deconta conform prețului tranzacției;
7. toate pozițiile deschise aferente produselor cu perioda mai mare de o luna se *cascadeaza* în perioade subsecvente conform Reglementărilor Contrapărtii, cu respectarea în totalitate a drepturilor și obligațiilor generate prin tranzacția încheiată în piață.

Produsele Futures

1. produsele tranzacționate sunt Produse Standardizate în ceea ce privește locul de livrare, respectiv PVT, profilul și durata livrărilor de gaze naturale;
2. specificațiile minime obligatorii ale produselor derivate standardizate supuse tranzacționării sunt următoarele:

(i) denumirea și simbolul produsului;

(ii) mărimea contractului (multiplicatorul);

(iii) scadența contractului;

(iv) moneda de tranzacționare;

(v) pasul de cotare;

(vi) ultima zi de tranzacționare a produsului;

(vii) metoda de decontare (zilnică și finală);

(viii) prețul de decontare (zilnic și final).

1. produsele se tranzacționează sub forma unui contract sau unui multiplu întreg de contracte standard, având cantitatea de 1 MWh/zi;
2. elementele care fac obiectul tranzacționării sunt prețul, care poate fi exprimat în lei/MWh, în euro/MWh sau în USD/MWh, și cantitatea (numărul de contracte standard), exprimată în MWh/zi;
3. produsele sunt actualizate zilnic sau "marcate la piață", însemnând că valoarea acestora se modifică în funcție de prețul zilnic de decontare, care este stabilit de Contrapartea Centrală conform Reglementărilor Contrapărții Centrale, urmând a se deconta conform prețului final de decontare, care este stabilit de Contrapartea Centrală conform Reglementărilor Contrapărții Centrale;
4. tranzacțiile încheiate se notifică OTS de către BRM;
5. toate pozițiile deschise aferente produselor cu perioda mai mare de o luna se *cascadeaza* în perioade subsecvente conform Reglementărilor Contrapărtii, cu respectarea în totalitate a drepturilor și obligațiilor generate prin tranzacția încheiată în piață.
6. Tranzacțiile între Participanți vor fi încheiate în momentul corelării ordinelor, conform art. 8 din prezenta Procedura, **fără necesitatea încheierii în scris a unui contract de vânzare-cumpărare de gaze naturale.** Obiectul contractelor este cel prevăzut la alin. 2 de mai sus, iar decontarea financiară, asigurarea riscurilor financiare și a livrării și garantarea prestațiilor Participanților se vor realiza conform Reglementărilor Contrapărții*.*

#### PROCESUL DE TRANZACŢIONARE

**Art. 5.** Modalitatea de tranzacţionare utilizate în cadrul tranzacţiilor pe piața produselor standardizate pe termen mediu și lung și pe piața produselor derivate standardizate pe termen mediu și lung în baza mecanismului cu contraparte centrală este Mecanismul de tranzacţionare dublu competitiv. Tranzactionarea pe piata produselor standardizate pe termen mediu și lung și pe piața produselor derivate standardizate pe termen mediu și lung în baza mecanismului cu contraparte centrală este organizata si functioneaza separat una de celalalta pe un sistem de tranzactionare propriu dedicat fiecarei piete.

Mecanismul de tranzacţionare dublu competitiv

**Art. 6.** Lansarea la tranzacționare a produselor standardizate se face la inițiativa și de către BRM, după cum urmează:

* Un Produs Forward de tip Week va fi lansat la tranzactionare cu 4 săptămâni anterior intrării în perioada de livrare, astfel încât să existe disponibile la tranzacționare în paralel 4 produse de tip Week consecutive;
* Un Produs Forward sau, respectiv, un Produs Futures de tip Month va fi lansat la tranzacționare cu 6 luni anterior intrării în perioada de livrare, astfel încât să existe disponibile la tranzacționare în paralel 6 produse de tip Month consecutive;
* Un Produs Forward sau, respectiv, un Produs Futures de tip Quarter va fi lansat la tranzacționare cu 12 luni anterior intrării în perioada de livrare, astfel încât să existe disponibile la tranzacționare în paralel 4 produse de ti Quarter consecutive;
* Un Produs Forward sau, respectiv, un Produs Futures de tip Semester/Season va fi lansat la tranzacționare cu 12 luni anterior intrării în perioada de livrare, astfel încât să existe disponibile la tranzacționare în paralel 2 produse de tip Semester/Season consecutive*;*
* Un Produs Forward sau, respectiv, un Produs Futures de tip Calendar Year/Gas Year va fi lansat la tranzacționare cu 12 luni anterior intrării în perioada de livrare astfel incât să existe disponibil la tranzacționare 1 produs.

**I. ETAPELE SESIUNII DE TRANZACŢIONARE**

**Art. 7.**

1. Începând cu ora de deschidere a Sesiunii de tranzacţionare brokerii introduc Ordine. Acestea sunt validate numai dacă îndeplinesc, cumulativ, următoarele condiţii:
2. menţionarea cantităţii, a preţului şi a termenului de valabilitate a ordinului;
3. existenţa în contul de garanţii a unei sume disponibile mai mare sau egală cu valoarea garanţiei necesare în cazul tranzacţionării ordinului conform Reglementărilor Contrapărții.
4. Elementele care vor fi introduse de către Participant la lansarea ofertei aferente unui Ordin sunt:
5. sensul ofertei (vânzare/cumpărare);
6. volumul de gaze naturale minim: volumul minim este de 1 contract de 1 MWh/zi înmulțit cu numărul de zile ale intervalului aferent produsului tranzacționabil. Volumul total tranzacţionabil minim este definit automat pentru fiecare produs în parte;
7. preţul pentru produse va fi exprimat în Lei/MWh, euro/MWh sau în USD/MWh (în funcție de produsul tranzacționabil) număr pozitiv, cu maximum 2 (două) zecimale;
8. termenul de valabilitate al Ordinului (opţional); dacă nu se completează, sistemul va genera automat data de final a Sesiunii de tranzacţionare.
9. Ordinele introduse pot fi întreţinute de brokeri pe perioada Sesiunii de tranzacţionare sau, după caz, în termenul de valabilitate al Ordinului, astfel după cum urmează:
   1. modificarea preţului;
   2. modificarea cantităţii;
   3. modificarea termenului de valabilitate a ordinului.

**II. CORELAREA ORDINELOR**

**Art. 8.**

1. Ordinele de cumpărare și vânzare vor fi sortate automat în platforma de tranzacționare astfel încat cele mai bune oferte din punct de vedere al prețurilor să fie afișate primele. În caz de egalitate de preț, Ordinele vor fi sortate după marca de timp, cele mai vechi urmând a fi afișate cu prioritate.
2. Pentru Ordinele de vânzare, se realizează corelarea Ordinului de vânzare cu un Ordin de cumpărare cu același preț sau cu Prețul cel mai bun al unui Ordin de cumpărare, pentru cantitatea maximă derminată de concurența cantităților menționate în cele două Ordine de sens contrar.
3. Pentru Ordinele de cumpărare, se realizează corelarea Ordinului de cumpărare cu un Ordin de vânzare cu acelasi preț sau cu Prețul cel mai bun al unui Ordin de vânzare, pentru cantitatea maxima derminată de concurența cantităților menționate în cele două Ordine de sens contrar.
4. În condițiile în care tranzacția s-a realizat numai cu privire la o parte din cantitatea menționată într-un Ordin, respectivul Ordin va fi menținut în platforma de tranzacționare pentru cantitatea ramasă.
5. Tranzacţiile se notifică OTS de BRM, în calitate de Contraparte Centrală.
6. Părțile pot solicita anularea tranzacțiilor eronate, intervenite ca urmare a unei erori materiale apărute la completarea, de către un Participant la piață, a formularului de introducere a Ordinului, conform următoarei proceduri:
7. Participantul care invocă eroarea materială are obligația de a notifica în scris, pe e-mail, în calitate de Participant solicitant, BRM asupra tranzacției eronate, în maximum 15 minute de la momentul încheierii tranzacției eronate (exprimat ca oră/ minut), la adresa oficială de e-mail BRM: [office@brm.ro.](mailto:office@brm.ro)
8. cealaltă parte la tranzacție confirmă până la orele 17:00 ale zilei în care s-a efectuat tranzacția, în scris prin e-mail, acordul său cu privire la anularea tranzacției.
9. BRM aprobă, fără a refuza în mod nerezonabil, anularea tranzacției, după analiza motivului anulării. BRM notifica aprobarea sau refuzul anularii Participantului solicitant. BRM își rezervă dreptul de a raporta către ANRE incidentele cu privire la tranzacțiile anulate.
10. Toate tranzacțiile anulate se vor publica de către BRM, fără divulgarea părților participante la tranzacție, ci doar a elementelor tranzacției (ID-ul tranzacției, data încheierii tranzacției, produsul, cantitatea totală, prețul și motivul anulării).

**III. RAPORTUL DE TRANZACŢIONARE**

**Art. 9.**

1. La sfârşitul fiecărei Sesiuni de tranzacţionare, Sistemul de tranzacționare generează un Raport de tranzacționare, care conţine următoarele elemente:
2. Denumirea produsului standardizat;
3. Data Raportului;
4. Denumirea Participantului;
5. Soldul contului;
6. Garantiile blocate in marje, conform Reglementarilor Contrapărții;
7. Limita de tranzacționare/apelul in marja, dupa caz, conform Reglementarilor Contrapărții;
8. Ordinele existente în Sistemul de tranzacționare și neexecutate;
9. tranzacţia/tranzacţiile încheiate, fiind menționate momentul, sensul, nr. de contracte, cantitatea în MWh, prețul și elemente specifice reglementarilor Reglementarilor Contrapărții ca expunerea de risc si tranzactia *părinte* pentru pozițiile deschise provenite din *cascadare*.
10. Pretul zilnic de decontare;
11. Pretul final de decontare, la scadenta, în cazul Produselor Futures;
12. Pozițiile deschise pe respectivul produs standardizat.
13. Rezultatele Sesiunii de tranzacţionare se publică pe site-ul BRM.
14. După încheierea unei Sesiuni de tranzacționare, Participanţii au acces, prin intermediul Sistemului de tranzacţionare al BRM, la confirmările tranzacţiilor proprii.
15. Raportul de tranzacţionare se transmite brokerilor participanţi la şedinţa de tranzacţionare, în format electronic.
16. Sistemulde tranzacţionare înregistrează şi arhivează toate ofertele introduse, inclusiv ciclul de viaţă al acestora, tranzacţiile realizate, precum şi rapoartele generate, pentru o perioada de maximum 5 ani, interval în care pot fi accesate de Participanţii la care se referă.

**PROCESUL DE COMPENSARE-DECONTARE**

**Art. 10.**

* 1. Compensarea-decontarea reprezintă un proces de management şi de calcul al poziţiilor financiare operat de Contraparte Centrală, în funcţie de care se stabileşte cuantumul garanţiilor care să asigure riscul pierderii financiare cauzate de înlocuirea unor poziții deschise ca urmare a tranzacțiilor efectuate si cuantumul platilor/încasarilor rezultate din activitatea de tranzactionare. Acest proces se realizeaza conform *Reglementărilor Contrapărții.*

(2) Fără a aduce atingere rolului Contrapărții Centrale, tranzacţiile efectuate determină obligaţia fermă a Participantului vânzător de a livra gazele naturale, respectiv obligația fermă a Participantului cumpărător de a prelua gazele naturale, precum și obligația fermă a Contrapărții de a efectua notificările în PVT aferente tranzacției, în deplină conformitate cu caracteristicile produselor tranzacționate conform prezentei Proceduri.

**GARANTAREA OBLIGAŢIILOR**

**Art. 11.**

* 1. Desfășurarea și garantarea tranzacțiilor efectuate se face conform Reglementărilor Contrapărții*.* Pentru a putea beneficia de serviciile tranzacţionării prin contraparte centrală, Participanţii trebuie să semneze Acordul-cadru cu Contrapartea Centrală, ceea ce presupune îndeplinirea cumulativă a urmatoarelor condiţii:

1. să îndeplinească cerințele stabilite de Contrapartea Centrală;
2. să deţină o licenţă valabilă emisă ANRE pentru a comercializa gaze naturale și să îndeplinească condițiile prevăzute de art. 4 alin. 1 din prezenta Procedură;
3. să furnizeze garanţiile solicitate Contrapartea Centrală;
4. să adere la prevederile Reglementărilor Contrapărții Centrale.
   1. Garanţiile sunt calculate potrivit algoritmilor stabiliți de Contrapartea Centrală şi au rolul de a susţine financiar fiecare tranzacţie a unui Participant.
   2. Contrapartea Centrală efectuază Notificările în PVT aferente Participanților la fiecare tranzacție, însă nu efectuează operațiuni fizice de livrare sau de preluare a gazelor naturale și nu este responsabilă de livrările fizice sau de preluările cantităților contractate din rețea de către Participanți, precum și de dezechilibrele generate de către aceștia. Situațiile de dezechilibru sunt administrate de către OTS în conformitate cu Codul rețelei din 27 martie 2013 pentru Sistemul național de transport al gazelor naturale.
   3. Notificările, stările de neîndeplinire a obligațiilor de către UR, precum și toate informațiile necesare asigurării întregului proces vor fi convenite între Contrapartea Centrală și OTS pe baza unor protocoale speciale. Procesul de compensare decontare se desfășoară conform prevederilor Reglementărilor Contrapărții Centrale*.*

**Managementul riscului**

**Art. 12.**

Tranzacţionarea gazelor naturale care are asociate servicii de compensare decontare prin intermediul Contrapărții comportă următoarele categorii de riscuri:

(a) Riscul financiar - are loc atunci când un membru nu îşi îndeplineşte obligaţia de depunere, la termenul stabilit, a garanţiei sau încalcă regulile de decontare. În acest caz, Contrapartea Centrală va suspenda serviciile de compensare-decontare şi începe să mobilizeze garanţiile disponibile conform Reglementărilor Contrapărții Centrale*.* Drepturile pot fi restabilite numai după ce Participantul în cauză îşi îndeplineşte în totalitate obligaţiile sau în conformitate cu sancțiunile impuse de către Contrapartea Centrală.

(b) Riscul de nelivrare fizica, totală şi /sau parţială are loc atunci când Participantul vânzător își pierde accesul la PVT și nu livrează cantitatea de gaze naturale tranzacţionată în condiţiile stabilite, întrucât Contrapartea Centrală nu mai poate efectua notificarea în PVT aferentă Participantului vânzător. În acest caz, Contrapartea Centrală nu va garanta livrarea fizică, dar va menține Notificarea/Notificările în PVT către Participantul cumpărător și va reţine garanțiile Participantului Vânzător pentru a iniția un proces de înlocuire a pozițiilor aferente volumelor nelivrate, iar Contrapartea Centrală va notifica OTS privind această înlocuire și va compensa Participantul cumpărător, în conformitate cu Reglementările Contrapărții Centrale.

(c) Riscul de nepreluare fizică, totală și/sau parțială are loc atunci când Participantul Cumpărător își pierde accesul la PVT și nu preia cantitatea de gaze naturale tranzacționată în condițiile stabilite, întrucât Contrapartea Centrală nu mai poate efectua notificarea în PVT aferentă Participantului cumpărător. În acest caz, Contrapartea Centrală nu va garanta nepreluarea fizică, dar va menține notificarea/notificările în PVT către Participantul vânzător și va reține garanțiile Participantului Cumpărător pentru a iniția un proces de înlocuire a pozițiilor aferente volumelor nepreluate, iar Contrapartea Centrală va notifica OTS cu privire la această înlocuire și va compensa Participantul vânzător, în conformitate cu Reglementările Contrapărții Centrale.

(d) Eșecul procesului de înlocuire a pozițiilor aferente volumelor nepreluate/nelivrate, rezultând în dezechilibre stabilite de către OTS, nu atrage în niciun fel răspunderea Contraparții Centrale.

(f) Chiar în situația în care Contrapartea Centrală realizează cu succes procesul de înlocuire a pozițiilor aferente volumelor nepreluate/nelivrate, Participanții care nu preiau/nu livrează volumele tranzacționate vor fi sancționați conform Reglementărilor Contrapărții Centrale

(g) Riscul de notificare în PVT se referă la situația în care Contrapartea Centrală nu efectuează, sau efectuează eronat, notificarea/notificările în PVT aferente unei tranzacții către oricare din Participanți. În acest caz, Contrapartea Centrală va compensa financiar valoarea dezechilibrului provocat partenerului de tranzacție al Participantului respectiv.

**TARIFE SI COMISIOANE**

**Art. 13**.

(1) Pentru activităţile şi serviciile desfăşurate, BRM are dreptul de a percepe participanţilor la piaţa centralizată tarife şi comisioane, după cum urmează :

a) tarif de înscriere anual (lei/participant/an);

b) comision de administrare a pieţei centralizate de gaze naturale conform grilei de comisioane, aplicat numai Participanţilor - parte într-o tranzacţie;

c) tarife prevăzute de Reglementările Contrapărții*.*

(2) În cazul neachitării obligaţiilor prevăzute la alineatul (1) până la termenul scadent, BRM are dreptul de a suspenda accesul Participantului la Sesiunile de tranzacţionare, până la momentul onorării obligaţiilor.

**Art. 14.**

Tarifele şi comisioanele percepute în calitate de operator al pieţei centralizate de gaze naturale sunt instituite în baza deciziei Consiliului de administraţie al BRM şi sunt publicate pe site-ul BRM.

**REGIMUL DEPUNERII, ADMINISTRĂRII ŞI SOLUŢIONĂRII CONTESTAŢIILOR**

**Art. 15.**

* 1. Partea interesată poate depune contestaţie în scris la BRM în termenul prevăzut de *Regelemntările Contrapărții*; termenul stipulat este considerat termen de decădere. Soluţionarea acesteia se face după cum urmează:

1. BRM înregistrează şi transmite către Participantul vizat contestaţia depusă și solicită părţii vizate punct de vedere cu privire la soluţionarea contestaţiei depuse;
2. Participantul vizat are obligaţia de a trimite în maximum 1 (una) zi lucrătoare de la solicitare, către BRM, punctul de vedere cu privire la contestaţia depusă;

c) BRM formulează, alături de Participantul vizat, şi transmite celor interesaţi, răspunsul la contestaţie în termen de maximum 5 (cinci) zile de la data înregistrării acesteia.

* 1. Depunerea unei contestații nu afectează dreptul BRM de a lua, până la soluționare, orice măsuri prevăzute de Reglementările Contrapărții*.*

**PUBLICARE**

**Art. 16.**

1. Pentru tranzacțiile încheiate în cadrul pieței produselor standardizate pe termen mediu și lung, BRM va publica zilnic, la sfârșitul intervalului de tranzacționare, pe pagina proprie de internet, următoarele informații:
   1. volumele tranzacționate și numărul de tranzacții încheiate în acest sens-pentru fiecare produs în parte;
   2. prețul minim de tranzacționare al zilei-pentru fiecare produs în parte;
   3. prețul maxim de tranzacționare al zilei-pentru fiecare produs în parte;
   4. prețul mediu al zilei de tranzacționare-pentru fiecare produs în parte, calculat ca medie ponderată a prețurilor la care s-a tranzacționat respectivul produs;
   5. prețul mediu actualizat-pentru fiecare produs în parte-pentru produsele tranzacționabile în cadrul unui interval mai larg de timp, calculat ca medie ponderată a tuturor tranzacțiilor efectuate de la începutul intervalului de tranzacționare a produsului respectiv până la sfârșitul zilei de tranzacționare;
   6. variația prețului mediu actualizat față de prețul mediu/actualizat al zilei anterioare-pentru fiecare produs în parte;
   7. prețul de închidere al zilei de tranzacționare–ultimul preț de tranzacționare înregistrat la închiderea pieței pentru fiecare produs în parte;
   8. variația prețului de închidere al zilei față de prețul de închidere al zilei anterioare-pentru fiecare produs în parte;
   9. numărul participanților înregistrați la piață care au depus minimum o ofertă în piață, indiferent de sensul acesteia-vânzare sau cumpărare.
2. Pentru tranzacțiile încheiate în cadrul pieței produselor derivate standardizate pe termen mediu și lung, BRM va publica zilnic, pe pagina proprie de internet, la sfârșitul sesiunii de tranzacționare, cel puțin următoarele informații:
3. ziua de tranzacționare;
4. denumirea produsului;
5. prețul de decontare al zilei;
6. ultimul preț înregistrat la închiderea sesiunii zilnice;
7. volumul tranzacționat corespunzător ultimului preț înregistrat la închiderea sesiunii zilnice;
8. variația procentuală (crescătoare/descrescătoare) a prețului zilnic de decontare;
9. prețul mediu ponderat și volumul total aferent acestuia;
10. numărul tranzacțiilor înregistrate;
11. numărul Participanților la sesiunea de tranzacționare care au realizat cel puțin o tranzacție.

**Art. 17.**

BRM va transmite lunar ANRE informaţii detaliate cu privire la fiecare tranzacţie încheiată pe fiecare piață de gaze naturale din fiecare Sesiune de tranzacţionare conform reglementărilor ANRE.

**Art.18.**

(1) BRM îşi rezervă dreptul de a modifica şi/sau completa prezenta Procedură, cu respectarea procesului de consultare publică conform reglementărilor ANRE. Singura variantă opozabilă BRM este cea afişată pe site-ul acesteia.

(2) Anexele 1şi 2 fac parte integrantă din prezenta Procedură.

**ANEXA 1** la procedură

1. **Codificare contracte futures in platforma de tranzactionare:**

|  |  |
| --- | --- |
| **DENUMIRE PRODUS** | **CODIFICARE** |
| 1. Futures Month | **M***XX*\_*AAAA* |
| 1. Futures Quarter | **Q***X\_AAAA* |
| 1. Futures Warm Season | **WS**\_ *AAAA* |
| 1. Futures Cold Season | **CS**\_ *AAAA* |
| 1. Futures Calendar Year Season | **CAL**\_*AAAA* |

**Nota:**

* *„XX” reprezinta numarul lunii in care se desfasoara livrarea din an cu valori de la 1 la 12*
* *„X” reprezinta numarul trimestrului in care se desfasoara livrarea din an cu valori de la 1 la 4* ***in cazul contractelor de tip trimestru***
* *„AAAA” reprezinta anul in care incepe livrarea*

1. **Codificare contracte forward in platforma de tranzactionare**

|  |  |
| --- | --- |
| **DENUMIRE PRODUS** | **CODIFICARE** |
| 1. WEEK /BRM\_GAS\_PHFW | Gas Forward CCP W\_ss-aaaa (ss de la 01 la 53) |
| 2. MONTH / BRM\_GAS\_PHFM | Gas Forward CCP M\_luna-aaaa (numele lunii respective) |
| 3. QUARTER / BRM\_GAS\_PHFQ | Gas Forward CCP Q\_Qn-aaaa (nr. de la 1 la 4) |
| 4. FIRST SEMESTER /BRM\_GAS\_PHFS1 | Gas Forward CCP GS\_S1-aaaa |
| 5. SECOND SEMESTER / BRM\_GAS\_PHFS | Gas Forward CCP GS\_S2-aaaa |
| 6. COLD SEASON/BRM\_GAS\_PHFCS | Gas Forward CCP GN\_CS – aaaa |
| 7. WARM SEASON/ BRM\_GAS\_PHFWS | Gas Forward CCP GN\_WS – aaaa |
| 8. GAS YEAR / BRM\_GAS\_PHFGY | Gas Forward CCP GY-aaaa |
| 9. CALENDAR YEAR /BRM\_GAS\_PHFY | Gas Forward CCP Y – aaaa |

**ANEXA 2 la procedură**

**Acord-cadru cu Contrapartea Centrală**

**…….**